č. z. 21747/2023 V Bratislave dňa 17. apríla 2023

č. s. 16862/2023-320

**Všeobecné povolenie na použitie neekologického rastlinného množiteľského materiálu v ekologickej poľnohospodárskej výrobe na zmesi pre opeľovače v Slovenskej republike**

Ústredný kontrolný a skúšobný ústav poľnohospodársky v Bratislave (ďalej len „kontrolný ústav“) ako príslušný orgán štátnej správy podľa § 4 písm. a) zákona č. 282/2020 Z. z. o ekologickej poľnohospodárskej výrobe v znení neskorších predpisov (ďalej len „zákon“)

vzhľadom na nedostupnosť ekologického a konverzného rastlinného množiteľského materiálu na území Slovenskej republiky a v súlade s § 15 ods. 1 zákona a bodom 1.8.5.7. časti I prílohy II nariadenia Európskeho parlamentu a Rady (EÚ) 2018/848 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 v znení neskorších predpisov (ďalej len „nariadenie (EÚ) 2018/848“) rozhodol, že vydáva pre všetkých prevádzkovateľov vedených v registri ekologickej poľnohospodárskej výroby

všeobecnú výnimku na použitie neekologického rastlinného množiteľského materiálu v ekologickej poľnohospodárskej výrobe na **zmesi pre opeľovače**

**Zoznam druhov použitých v zmesi pre opeľovače, na ktoré sa vzťahuje všeobecná výnimka**

|  |  |
| --- | --- |
| **Slovenský názov druhu** | **Latinský názov druhu** |
| bedrovník lomikameňový | *Pimpinella saxifraga* L. |
| borák lekársky | *Borago officinalis* L. |
| ďatelina egyptská | *Trifolium alexandrinum* L. |
| ďatelina lúčna | *Trifolium pratense* L. |
| ďatelina mechúrikatá | *Trifolium vesiculosum* Savi |
| facélia kalifornská | *Phacelia congesta* Hook. |
| horčica biela | *Sinapis alba* L. |
| hrach siaty | *Pisum sativum* L. |
| lupina žltá | *Lupinus luteus* L. |
| paštrnák siaty | *Pastinaca sativa* L. |
| požlt farbiarsky | *Carthamus tinctorius* L. |
| pupalka dvojročná | *Oenothera biennis* |
| ramtila abesínska | *Guizotia abyssinica* (L. fil.) Cass. |
| ranostajovec pestrý | *Securigera varia* (L.) Lassen |
| reďkev siata | *Raphanus sativus* L. |
| sekernica vencová | *Hedysarum coronarium* L. |
| slez nebadaný | *Malva neglecta* Wallr. |
| slez praslenatý | *Malva verticillata* L. |
| slnečnica ročná | *Helianthus annuus* L. |
| druhy rodu šalvia | *Salvia* spp. |
| vika huňatá | *Vicia villosa* Roth |
| vika panónska | *Vicia pannonica* Crantz |
| vika siata | *Vicia sativa* L. |
| vtáčia noha siata | *Ornitophus sativus* |

**Súčasne zostáva v platnosti aj zoznam druhov Všeobecného povolenia na použitie neekologického rastlinného množiteľského materiálu v ekologickej poľnohospodárskej výrobe v Slovenskej republike vydaného dňa 16. februára 2023 pod č.z. 8777/2023 č.s. 16862/2023-320, v ktorom sú uvedené aj iné druhy vhodné do zmesi pre opeľovače.**

**Podmienky povolenia:**

Neekologický rastlinný množiteľský materiál použitý v ekologickej poľnohospodárskej výrobe na základe tohto povolenia, nesmie byť ošetrený po zbere inými prípravkami na ochranu rastlín ako sú prípravky povolené na ošetrenie rastlinného množiteľského materiálu v súlade s článkom 24 ods. 1 nariadenia (EÚ) 2018/848. Zoznam prípravkov na ochranu rastlín, pomocných prípravkov a základných látok povolených v ekologickej poľnohospodárskej výrobe zverejňuje kontrolný ústav podľa § 4 písm. o) zákona na svojom webovom sídle <https://www.uksup.sk/zoznam-pripravkov-na-ochranu-rastlin-povolenych-v-ekologickej-polnohospodarskej-vyrobe>.

Neekologický rastlinný množiteľský materiál nesmie byť GMO, nesmie byť vyrobený z GMO alebo pomocou GMO v zmysle čl. 11 nariadenia (EÚ) 2018/848.

Prevádzkovatelia sú povinní pred využitím tejto všeobecnej výnimky v záujme overenia dostupnosti príslušného ekologického rastlinného množiteľského materiálu alebo rastlinného množiteľského materiálu z konverzie preštudovať dostupnosť množiteľského materiálu  
v databáze vedenej podľa článku 26 ods. 1 nariadenia (EÚ) 2018/848, ktorá je dostupná  
na webovom sídle [www.uksup.sk/databaza-bioosiv](https://www.uksup.sk/databaza-bioosiv) a v prípade dostupnosti požadovaného materiálu je prevádzkovateľ povinný uprednostniť tento množiteľský materiál.

Prevádzkovatelia pri využití všeobecnej výnimky sú povinní naďalej dodržiavať princípy ekologickej poľnohospodárskej výroby uvedené v zákone a nariadení (EÚ) 2018/848, najmä  
čl. 9 až 12.

**V prípade použitia všeobecného povolenia na neekologický rastlinný množiteľský materiál sú prevádzkovatelia povinní viesť záznamy o použitom množstve, druhu  
a odrode a najneskôr do 30 dní od jeho použitia v ekologickej poľnohospodárskej výrobe (vysiatí, vysadení), zaslať tieto údaje na e-mailovú adresu** [ekologia@uksup.sk](mailto:ekologia@uksup.sk).  
**Pri nesplnení povinnosti zaslania zoznamu sa prevádzkovateľ dopustí správneho deliktu podľa § 18 ods. 1 písm. c) zákona a kontrolný ústav bude postupovať podľa § 19 zákona.**

**Táto výnimka je účinná dňom vydania a jej účinnosť končí dňa 30. apríla 2023**.

v. r.

Ing. Štefánia Buschbacher

generálna riaditeľka